**დაინტერესებული პირების მიერ კომენტარებისა და მოსაზრებების საქართველოს ეროვნული ბანკისათვის**

**მიწოდების ფორმა საჯარო კონსულტაციების ფარგლებში**

* გამოქვეყნებული ნორმატიული აქტის პროექტთან დაკავშირებით, საქართველოს ეროვნული ბანკისათვის (შემდგომში - ეროვნული ბანკი) მოსაზრებებისა და კომენტარების მოწოდება უნდა განხორციელდეს ამ ფორმის მიხედვით[[1]](#footnote-1). ეროვნული ბანკი განიხილავს და უპასუხებს მხოლოდ ამ ფორმის შესაბამისად მოწოდებულ არგუმენტირებულ კომენტარებსა და მოსაზრებებს. ავტორის იდენტიფიცირების გარეშე მოწოდებული მოსაზრებები/კომენტარები არ განიხილება.
* ნორმატიული აქტის პროექტთან დაკავშირებით, შესაბამისი სექტორის წარმომადგენლების მიერ მოწოდებული მოსაზრებები/კომენტარები ეროვნული ბანკის ოფიციალურ ვებგვერდზე გასაჯაროვდება ავტორის (შესაბამისი სექტორის წარმომადგენელი/საზედამხედველო სუბიექტი) იდენტიფიცირებით. სხვა დაინტერესებული პირების მიერ წარმოდგენილი მოსაზრებები/კომენტარები ავტორის იდენტიფიცირებით მხოლოდ მათი თანხმობის შემთხვევაში გასაჯაროვდება, რის შესახებაც ცხადად უნდა იყოს გამოხატული მათ მიერ მოსაზრებების/კომენტარების ეროვნული ბანკისთვის მიწოდებისას (გთხოვთ, მონიშნოთ შესაბამისი გრაფა). თანხმობის არ არსებობის შემთხვევაში, ეროვნულმა ბანკმა მოწოდებული მოსაზრებები შესაძლოა არ განიხილოს, ხოლო, განხილვის შემთხვევაში, შესაძლოა ავტორის მაიდენტიფიცირებელი მონაცემების მითითების გარეშე გამოაქვეყნოს. ამასთან, თუ კონკრეტული მოსაზრება/კომენტარი მოიცავს/შეეხება თქვენთვის სენსიტიურ, კონფიდენციალური ხასიათის ინფორმაციას, რომლის გასაჯაროებაც არ გსურთ, გთხოვთ, „სხვა კომენტარის“ გრაფაში ცხადად მიუთითოთ აღნიშნულის შესახებ და დაასაბუთოთ.
* ეროვნული ბანკი, მოწოდებული მოსაზრებების/კომენტარების პროექტში გათვალისწინების თაობაზე, როგორც წესი, შეიმუშავებს და თავის ოფიციალურ ვებგვერდზე გამოაქვეყნებს საპასუხო შემაჯამებელ დოკუმენტს.
* დაინტერესებული პირების მიერ მოსაზრებების/კომენტარების წარმოდგენა, არ ავალდებულებს ეროვნულ ბანკს ნორმატიული აქტის პროექტში მათ გათვალისწინებას. ამასთან, ეროვნული ბანკი უფლებამოსილია კვლავ გადაამუშაოს გამოქვეყნებული ნორმატიული აქტის პროექტი.

**გთხოვთ, მიუთითოთ აცხადებთ თუ არა თანხმობას, რომ ეროვნულმა ბანკმა თქვენ მიერ მოწოდებული მოსაზრებები/კომენტარები (გარდა სენსიტიური/კონფიდენციალური ხასიათის მოსაზრებებისა/კომენტარებისა) ეროვნული ბანკის ოფიციალურ ვებგვერდზე გამოაქვეყნოს თქვენი მაიდენტიფიცირებელი მონაცემების მითითებით?[[2]](#footnote-2)**

[ ]  **კი**

[ ]  **არა**

\* დაინტერესებულ პირს უფლება აქვს, ნებისმიერ დროს, ყოველგვარი განმარტების ან დასაბუთების გარეშე გამოიხმოს მის მიერ გაცემული თანხმობა.

|  |  |  |  |  |  |  |
| --- | --- | --- | --- | --- | --- | --- |
| **კომენტარის/მოსაზრების ავტორი[[3]](#footnote-3)** | **ნორმატიული აქტის პროექტის შესაბამისი ნორმა/მუხლი** | **ნორმატიული აქტის პროექტის დასახელება, რომელთან დაკავშირებითაც ხდება მოსაზრების/კომენტარის მოწოდება** | **ნორმატიული აქტის პროექტში მოთხოვნილი ცვლილება/ალტერნატიული შემოთავაზება** | **მოთხოვნილი ცვლილების/ალტერნატიული შემოთავაზების დასაბუთება** | **სხვა კომენტარი** | **საქართველოს ეროვნული ბანკის პოზიცია** |
| სს „საქართველოს ბანკი“ | 3.1.დ) | სეკიურიტიზაციის მარეგულირებელი წესის დამტკიცების თაობაზე ბრძანების პროექტი  | გთხოვთ, ნორმის ფორმულირებაში დაზუსტდეს, რომ სეკიურიტიზაციის კომპანიის ორგანიზაციული სტრუქტურის აღწერა მოითხოვება **მხოლოდ** იმ შემთხვევაში, როდესაც ავტორიზაციის განაცხადით მოთხოვნილია სეკიურიტიზაციის კომპანიისა და არა - სეკიურიტიზაციის ფონდის ავტორიზაცია. ჩვენი შეფასებით, აღნიშნულისათვის უმჯობესია, ნორმის ფორმულირება იყოს შემდეგნაირი: „დ) სეკიურიტიზაციის კომპანიის **შემთხვევაში -** სეკიურიტიზაციის კომპანიის ორგანიზაციული სტრუქტურის აღწერა;“  | როგორც ეს „ფასიან ქაღალდებად გარდაქმნის შესახებ“ კანონიდან (შემდგომში - „კანონი“) გამომდინარეობს, სეკიურიტიზაციის კომპანია სეკიურიტიზაციის ფონდისაგან განსხვავებული სამართლებრივი ფორმაა. ვფიქრობთ, ნორმის ამჟამინდელი ფორმულირება იმგვარად იკითხება, რომ თითქოს სეკიურიტიზაციის ფონდის ავტორიზაციის დროსაც მოითხოვება, რომ სეკიურიტიზაციის კომპანიის ორგანიზაციული სტრუქტურა იქნას წარდგენილი. ვფიქრობთ, უმჯობესი იქნება, ნორმაში დაზუსტდეს, რომ სეკიურიტიზაციის კომპანიის ორგანიზაციული სტრუქტურის აღწერა მოითხოვება **მხოლოდ** სეკიურიტიზაციის კომპანიის ავტორიზაციის დროს.  |  | მიუხედავად იმისა, რომ ნორმა სწორედ სეკიურიტიზაციის კომპანიას მიემართებოდა, ფორმულირება დამატებით დაზუსტდა. გთხოვთ იხილოთ „სეკიურიტიზაციის მარეგულირებელი წესის დამტკიცების თაობაზე” საქართველოს ეროვნული ბანკის პრეზიდენტის 2024 წლის 29 მარტის №74/04 ბრძანებით დამტკიცებული წესის (შემდგომში - წესი) მე-3 მუხლის პირველი პუნქტის „დ“ ქვეპუნქტი. |
| სს „საქართველოს ბანკი“ | 3.1.ე.ე.დ) | სეკიურიტიზაციის მარეგულირებელი წესის დამტკიცების თაობაზე ბრძანების პროექტი | ვფიქრობთ, უმჯობესია, ამოღებულ იქნას მე-3 მუხლის მე-3 პუნქტზე გადამისამართება.  | ნორმა მიუთითებს, რომ სებ-ს უნდა წარედგინოს სეკიურიტიზაციის მმართველი ორგანოს განცხადება, რომ იგი სრულად აკმაყოფილებს, მათ შორის, მე-3 მუხლის მე-3 პუნქტის მოთხოვნებს. აღნიშნული მუხლი კი (3.3) არ ადგენს რაიმე კონკრეტულ მოთხოვნას, რომლის დაკმაყოფილებაც შესაძლებელია მმართველი ორგანოს წევრის მიერ, არამედ ადგენს ზოგადად მმართველი ორგანოს მიმართ დადგენილი **მოთხოვნების გავრცელების სფეროს.** კერძოდ, იმას, რომ აღნიშნული მოთხოვნები ვრცელდება იმ პირებზეც, რომლებსაც პირდაპირ ან არაპირდაპირ აქვთ სპეციალური მიზნობრივი ერთეულის საქმიანობის დაგეგმვის, მართვისა და კონტროლის უფლებამოსილება და პასუხისმგებლობა. შესაბამისად, ვფიქრობთ, უმჯობესია, ამოღებულ იქნას მე-3 მუხლის მე-3 პუნქტზე, როგორც კონკრეტულ მოთხოვნაზე გადამისამართება. |  | წესის მე-3 მუხლის მე-3 პუნქტის თანახმად, სეკიურიტიზაციის კომპანიის  მმართველი ორგანოს წევრების მიმართ მოქმედი მოთხოვნები აგრეთვე ვრცელდება იმ პირებზე, რომლებსაც პირდაპირ ან არაპირდაპირ აქვთ სპეციალური მიზნობრივი ერთეულის საქმიანობის დაგეგმვის, მართვისა და კონტროლის უფლებამოსილება და პასუხისმგებლობა. შესაბამისად, ნორმა ემსახურება აღნიშნული მოთხოვნის ხაზგასმას. |
| სს „საქართველოს ბანკი“ | 3.1.ლ) | სეკიურიტიზაციის მარეგულირებელი წესის დამტკიცების თაობაზე ბრძანების პროექტი | გთხოვთ, ტერმინების განმარტებაში დაემატოს **„მომსახურე პირის“** განმარტება.  | რამდენადაც სეკიურიტიზაციის სპეციალური მიზნობრივი ერთეულის ავტორიზაციისათვის სებ-ს უნდა წარედგინოს მომსახურე პირებთან დადებული ხელშეკრულებების ასლები/ამ ხელშეკრულებების პროექტები, ჩვენთვის მნიშვნელოვანია, მკაფიოდ იყოს იდენტიფიცირებადი, თუ ვინ ჩაითვლება მომსახურე პირად.  |  | წესის მე-3 მუხლის პირველი პუნქტის „მ“ ქვეპუნქტში ხსენებულ, „მომსახურე პირებში“ მოიაზრება ნებისმიერ პირი, რომლის მომსახურებაც შესაძლოა დასჭირდეს სპეციალურ მიზნობრივ ერთეულს სეკიურიტიზაციის ტრანზაქციის შინაარსისა და სტრუქტურის გათვალისწინებით (მათ შორის, კომერციული ბანკის მომსახურება, ობლიგაციონერთა წარმომადგენლის/უზრუნველყოფის აგენტის მომსახურება დ.ა.შ.). რამდენადაც კონკრეტული სეკიურიტიზაციის ტრანზაქცია შესაძლოა სხვადასხვა ტიპის მომსახურებას საჭიროებდეს, მომსახურე პირთა ამომწურავი ჩამონათვალის ცალკე დეფინიციაში განსაზღვრა არ არის მიზანშეწონილი. |
| სს „საქართველოს ბანკი“ | 3.1.მ) | სეკიურიტიზაციის მარეგულირებელი წესის დამტკიცების თაობაზე ბრძანების პროექტი | გთხოვთ, დაგვიზუსტოთ, რა ჩაითვლება სპეციალური მიზნობრივი ერთეულის **დამატებით** საქმიანობად? კანონის 3.5 მუხლით განსაზღვრული დამხმარე საქმიანობა იგულისხმება? *(კანონის მუხლი 3.5. სეკიურიტიზაციის სპეციალურ მიზნობრივ ერთეულს ეკრძალება სხვა საქმიანობა, გარდა სეკიურიტიზაციის განსახორციელებლად ან მასში მონაწილეობის მისაღებად საჭირო საქმიანობისა (მათ შორის, საბაზისო აქტივების შეძენა ან/და მათთან დაკავშირებული რისკების სხვაგვარად აღება, საბაზისო აქტივების მართვა და ადმინისტრირება, სეკიურიტიზაციის ინსტრუმენტების გამოშვება) და* ***დამხმარე საქმიანობისა*** *(მათ შორის, საკუთარი საქმიანობის ადმინისტრირების ან მხარდაჭერის მიზნით მომსახურების შეძენა).*  | რამდენადაც სეკიურიტიზაციის სპეციალური მიზნობრივი ერთეულის ავტორიზაციის მოსაპოვებლად სებ-ს უნდა წარედგინოს სპეციალური მიზნობრივი ერთეულის დამატებითი საქმიანობის შესახებ ინფორმაცია, ჩვენთვის მნიშვნელოვანია, მკაფიოდ იყოს იდენტიფიცირებადი, თუ რა ჩაითვლება სპეციალური მიზნობრივი ერთეულის დამატებით საქმიანობად.  |  | წესის მე-3 მუხლის პირველი პუნქტის „ნ“ ქვეპუნქტის თანახმად, ავტორიზაციის დროს მოითხოვება ინფორმაცია სპეციალური მიზნობრივი ერთეულის სეკიურიტიზაციის განსახორციელებლად ან მასში მონაწილეობის მისაღებად საჭირო დამატებითი საქმიანობის შესახებ; სწორედ „ფასიან ქაღალდებად გარდაქმნის შესახებ“ საქართველოს კანონის მე-3 მუხლის მე-5 პუნქტით დადგენილი შეზღუდვების ფარგლებში უნდა განახორციელოს სპეციალურმა მიზნობრივმა ერთეულმა დამატებითი საქმიანობა. |
| სს „საქართველოს ბანკი“ | 3.1.რ) | სეკიურიტიზაციის მარეგულირებელი წესის დამტკიცების თაობაზე ბრძანების პროექტი | იმის გათვალისწინებით, რომ სესხის მიზნობრიობა და ტიპი ცალ-ცალკე, ერთმანეთისაგან დამოუკიდებლად წარსადგენ ინფორმაციად არის მითითებული პროექტში (გამოყოფილია „და“ კავშირით), გთხოვთ, დაგვიზუსტოთ, რა იგულისხმება **სესხის ტიპის** ცნებაში.  | რამდენადაც ავტორიზაციის მოსაპოვებლად სებ-ს უნდა წარედგინოს ინფორმაცია, აპირებს თუ არა სპეციალური მიზნობრივი ერთეული სესხის აღებას - აღნიშნული სესხის **მიზნობრიობისა** **და** **ტიპის** მითითებით, ჩვენთვის მნიშვნელოვანია, მკაფიოდ იყოს იდენტიფიცირებადი, თუ რა ჩაითვლება სესხის ტიპად.  |  | მითითებული ქვეპუნქტი მოიაზრებს ინფორმაციის წარდგენას სესხის ძირითადი მახასიათებლების შესახებ.  |
| სს „საქართველოს ბანკი“  | 4.2  | სეკიურიტიზაციის მარეგულირებელი წესის დამტკიცების თაობაზე ბრძანების პროექტი  | გთხოვთ, დაგვიზუსტოთ, რა ჩაითვლება სადამფუძნებლო დოკუმენტსა და ემისიის პროსპექტში განსახორციელებელი ცვლილების **საჯაროდ გამოქვეყნებაში.** კერძოდ, გამოქვეყნების რა ფორმატს მოიაზრებს/გულისხმობს საჯაროდ გამოქვეყნება?  | მნიშვნელოვანია, გვქონდეს აღქმა, თუ რა ჩაითვლება ინფორმაციის წინასწარ საჯაროდ გამოქვეყნებაში, რათა ავტორიზაციის პირობების ცვლილების შემთხვევაში უზრუნველყოფილ იქნას რეგულირებასთან შესაბამისობა.  |  | წესის მოქმედი რედაქციის მე-4 მუხლის მე-4 პუნქტის პირველი წინადადების მიხედვით, კანონის მე-11 მუხლის მე-2 პუნქტით განსაზღვრული ვადის გასვლის ან სპეციალური მიზნობრივი ერთეულის ავტორიზაციის პირობების ცვლილებაზე ეროვნული ბანკის თანხმობის მიღების შემთხვევაში, სპეციალური მიზნობრივი ერთეული ან მისი სახელით მოქმედი აქტივების მმართველი კომპანია ვალდებულია უზრუნველყოს შესაბამისად სადამფუძნებლო დოკუმენტში ან/და ემისიის პროსპექტში  (ემისიის პროსპექტის შემთხვევაში – თუ გასული არ არის მისი მოქმედების ვადა) განსახორციელებელი ცვლილების გამოქვეყნება წინასწარ საჯაროდ, თუ განსახორციელებელი ცვლილება ეხება სადამფუძნებლო დოკუმენტში/ემისიის პროსპექტში მითითებულ მონაცემს, რა შემთხვევაშიც იგი ძალაში შეიძლება შევიდეს გამოქვეყნებიდან არაუადრეს ორი თვის. „ფასიანი ქაღალდების საჯარო შეთავაზებისა და განთავსების ანგარიშის წარდგენის წესის დამტკიცებისთაობაზე“ საქართველოს ეროვნული ბანკის პრეზიდენტის2020 წლის 7 ოქტომბრის №179/04 ბრძანებით დამტკიცებული წესის მე-2 მუხლის პირველი პუნქტის „ო“ ქვეპუნქტის თანახმად ემისიის პროსპექტის და მასში განხორციელებული ცვლილებების გასაჯაროების საშუალება შეიძლება იყოს ემიტენტის, საფონდო ბირჟის, ან ეროვნული ბანკის ვებგვერდი, სსიპ – საქართველოს საკანონმდებლო მაცნე ან სხვა ისეთი საშუალება, რომელიც უზრუნველყოფს ინვესტორთათვის ინფორმაციის ხელმისაწვდომობას; ანალოგიურად, სადამფუძნებლო დოკუმენტებში განხორციელებული ცვლილებები შესაძლებელია გასაჯაროვდეს ემიტენტის, საფონდო ბირჟის, ან ეროვნული ბანკის ვებგვერდის, სსიპ – საქართველოს საკანონმდებლო მაცნის ან სხვა ისეთი საშუალებების გამოყენებით, რომელიც უზრუნველყოფს ინვესტორთათვის ინფორმაციის ხელმისაწვდომობას (იხ. ემიტენტის შესახებ ინფორმაციის გამჭვირვალობისა და ემიტენტისათვის ფასიანი ქაღალდებისრეგისტრატორის დანიშვნის წესის დამტკიცების თაობაზე“ საქართველოს ეროვნული ბანკის პრეზიდენტის 2020 წლის 7 ოქტომბრის N181/04 ბრძანებით დამტკიცებულის წესის მე-2 მუხლის პირველი პუნქტის „ვ“ ქვეპუნქტი). |

1. დაინტერესებულ პირებს შეუძლიათ, სურვილისა და საჭიროების შემთხვევაში, ამ ფორმას ცალკე დოკუმენტის სახით დაურთონ უფრო ვრცელი კომენტარი/მოსაზრება/კვლევა [↑](#footnote-ref-1)
2. ივსება მხოლოდ იმ დაინტერესებული პირების შემთხვევაში, რომლებიც არ არიან შესაბამისი სექტორის წარმომადგენლები/საზედამხედველო სუბიექტები [↑](#footnote-ref-2)
3. სექტორის წარმომადგენლის/საზედამხედველო სუბიექტის შემთხვევაში, უნდა მიეთითოს შესაბამისი სექტორის წარმომადგენლის/საზედამხედველო სუბიექტის დასახელება [↑](#footnote-ref-3)